‘Unapologetically me’: ‘Ons almal is anders en dis oukei’Maryka Roux in ‘Unapologetically me’ (Foto: Button-Up/Facebook) Luan Jacobs en Maryka Roux het dit eens dat Unapologetically me nie in één boksie pas nie. “Die produksie vier die lewe in al sy gedaantes,” vertel Roux, akteur en motiveringspreker. “Die teks bevat elemente van skerpsketsery (stand-up comedy), musiek, asook vertellings uit haar lewe.” Jacobs beaam Roux se siening dat dié produksie enig in sy soort is. Roux het pas 30 geword en besluit dat sy haar lewensverhaal op dié manier met ander mense wil deel. “Ek wil vir mense vertel dat dit oukei is om jouself te wees,” vertel sy. “Toe ek die konsep ontwikkel het, het ek geweet dat Luan die perfekte regisseur sal wees.” Luan Jacobs (Foto: Louis Daniel Botha) Jacobs het verlede jaar twee toekennings by kykNET se Silwerskermfees gewen vir sy kortfilm Hoe om ŉ perd te teken. Hy was ook onlangs op die kassie te sien as Luke in die kykNET-dramareeks Fynskrif. Jacobs het ŉ honneursgraad in regie en meen dit is ŉ deel van hom wat hy voortdurend aan die gang wil hou. Jacobs het dadelik ingestem toe Roux hom gevra het. “Ek dink Maryka is ŉ hidden gem. Sy het soveel potensiaal,” sê hy. Jacobs praat met lof van Roux se talent en beveel haar hoog aan. Roux, wat ook die teks geskryf het, het ook die musiek vir die produksie behartig. “Daar is één liedjie wat my baie na aan die hart lê, maar ek wil nie te veel weggee nie. Mense moet eerder self die produksie kom kyk,” verduidelik sy. Jacobs en Roux bevestig dat ŉ wye verskeidenheid mense dié produksie sal geniet. Hulle doel is om gehoorlede aan te moedig om onvoorwaardelik hulself te wees. Unapologetically me wys vanaand 19:00 by die Pierneefteater in Pretoria. Klik hier om kaartjies aanlyn te koop. Kaartjies is ook by die deur beskikbaar en slegs kontant sal aanvaar word.